[บรรยากาศ / บริการ]
สวัสดีครับ มาทานข้าวเย็นเร็วๆ หลังจากตัดผมที่สยามฯ จริงๆ ร้านนี้อยากลองมานานแล้วครับ ก่อนที่ Siam Square One จะเปิดก็เห็นเปิดที่ Rain Hill ตรงสุขุมวิทร้านนึงครับ แต่ตอนนั้นไปทีไรก็โดน Ramen Kio ดักไว้ก่อนทุกที ตอนแรกผมเข้าใจว่าเป็นร้านที่มีพนักงานมารับออเดอร์ มีเมนูมาให้ดูที่โต๊ะ แต่พอเดินเข้าไป ก็กลายเป็นต้องแหงนหน้าดูเมนูแล้วสั่งเดี๋ยวนั้น แล้วก็เลือกว่าเราอยากได้อุด้งแบบไหน จะทานเทมปุระหรือเครื่องเคียงอย่างอื่นมั้ย คีบใส่จานเองได้เลย ตอนแรกว่าจะกินไม่เยอะ อุด้งชามเดียวจบ แต่พอเห็นเทมปุระมาอยู่ตรงหน้าแล้วมันน่า...จริงๆ สุดท้ายได้มาอีก 2 ชิ้น ฮ่าๆ น้ำก็ต้องสั่งของเค้านะเออ ชาเย็นที่สั่งมาแพงอยู่ ตั้งเกือบ 30.- แหนะ รู้งี้สั่งน้ำเปล่าก็พอ ที่นั่งก็เหมือนร้านฟาสต์ฟู้ดทั่วไป ส่วนบริการไม่มีอยู่แล้ว Self Service กันไป  

[ราคา / ความคุ้มค่า]
คนเดียว 225.- ครับ ก็พอคุ้มอยู่ เพราะรสชาติโอเคแล้วก็อิ่มมากครับ 

[ที่ตั้งร้าน]
ชั้น 4 ของ Siam Square One ขึ้นบันไดเลื่อนมาจากชั้นทางเชื่อม BTS ก็ถึงเลย ร้านจะอยู่ด้านขวามือ 

[เมนูที่สั่ง]
- Niku Udon Beef ขนาดปกติ [139.- ถ้าไซส์ S ราคา 99.-] เป็นแบบน้ำซุปคาเกะต้นตำรับ น้ำจะออกใสๆ รสชาติออกเค็มแต่กลมกล่อมกำลังดี เนื้อที่ใช้จะเป็นเนื้อเปื่อยๆ (Simmered Beef) รสชาติโอเค พอผ่าน แต่ผมก็ยังชอบแนวราเมงมากกว่า

- Shrimp + Chicken Tempura [ชิ้นละ 39.-] ร้านนี้ทอดดี แป้งด้านนอกกรอบ เหลืองทอง รสชาติสดใหม่ ไก่ชิ้นใหญ่มาก อิ่มเพราะไก่เนี่ยแหละครับ ส่วนกุ้งอร่อยได้มาตรฐานตัวไม่เล็กไม่ใหญ่ 